जब वो ह बोले ला धरथे त माथा मं सलवट पर जाथे. बीमारी सेती ओकर चेहरा पिंयर पर गे हवय. कुछेक मीटर रेंगे घलो नई सके रिही के साँस भरे ला धरथे. धीरे-धीरे, लंगड़ावत चलत रहिथे. हल्का हवा ले ओकर भुरुवा केस मुंह ऊपर उड़ आवत हवय.
ये बात के भरोसा करे भारी मुस्किल आय के इंद्रावती जाधव सिरिफ 31 बछर के आंय.
महाराष्ट्र के नागपुर शहर के बहिर इलाका मं एक ठन झोपड़ी मं रहेइय्या जाधव ला क्रॉनिक ऑब्सट्रक्टिव पल्मोनरी डिजीज (सीओपीडी) के बीमारी हवय, जेन ह जानलेवा हो सकथे, ये मं फेफड़ा मं हवा जाय ह कम हो जाथे, साँस लेगे मं दिक्कत होथे अऊ अक्सर, एक जुन्ना खांसी होथे जेन ह आखिर मं फेफड़ा ला नुकसान पहुंचा सकथे. विश्व स्वास्थ्य संगठन (डब्ल्यूएचओ) के कहना आय के अक्सर ' बीड़ी सिगरेट पिवेइय्या मन के बीमारी' कहे जाथे, कम अऊ मध्यम आय वाले देश मन मं करीबन 30 ले 40 फीसदी सीओपीडी के मामला चोंगी-बीड़ी-सिगरेट पिवइय्या रोगी मन के हवंय.
जाधव ह कभू सिगरेट छुये तक नई ये, फेर ओकर डेरी फेफड़ा भरी खराब हो गे हवय. डब्ल्यूएचओ के कहना आय के घर मं हवा खराब होय के सीधा नतीजा लकरी धन कोयला वाले चूल्हा मं रांधे सेती होथे.
जाधव तीर कभू घलो साफ सुथरा रांधे सेती रसोई गैस नई रहिस. "हमन हमेशा रांधे धन पानी तिपाय सेती खुल्ला चूल्हा मं लकरी धन कोयला बऊरथन. "चुलीवर जेवण बनवून माझी फुफ्फुसे निकामी झाली आहेत (चूल्हा मं रांधे सेती मोर फेफड़ा बेकार होगे हवंय)," वो ह डॉक्टर मन के कहे बात ला दुहरावत बतावत रहिस. चूल्हा मं लकरी-कोयला जलाय ले निकरे धूंवा ओकर फेफड़ा ला नुकसान करे हवय.
2019 के लैंसेट अध्ययन के अनुमान हवय के वायु प्रदूषन सेती हरेक बछर करीबन छे लाख भारतीय बखत ले पहिली मर जाथें, अऊ घरेलू वायु प्रदूषण (चूल्हा ले निकरे धुंवा) तीर-तखार के हवा ऊपर घलो बनेच असर परथे.
पांगुल मोहल्ला के चिखली झुग्गी मं अपन एक खोली के झोपड़ी के बहिर प्लास्टिक के कुर्सी मं बइठे जाधव अपने सेहत के बारे मं गोठियावत हवंय.
बने होय के आस सेती वोला आपरेसन के जरूरत हवय, फेर ये ह खतरा ले भरे आय. ओकर घरवाला अक्सर नशा- पानी करे के हालत मं रहिथे अऊ 10-15 दिन मं घर आथे.
जाधव कचरा संकेलत रहिस, वो कचरा ले काम के लइक जिनिस ला निमारे. वो ला बेंच के वो ह महीना मं 2,500 रूपिया कमा लेवत रहिस. बछर भर पहिली ओकर देह भारी खराब हो गे रहिस, जेकर बाद वो ह ये बूता घलो करे के लइक नई रहिगे.
अंतर्राष्ट्रीय ऊर्जा एजेंसी के 2021 के रिपोर्ट के मुताबिक, विकासशील एशियाई देश मन मं दुनिया के अबादी के 60 फीसदी हिस्सा मं आर्थिक कारन ले साफ सुथरा रांधे सेती रसोई गैस मिले नई सकत हवय.
कहे के मतलब, एशिया मं 1.5 अरब लोगन मन लकरी कोयला बारे ले घरेलू हवा मं जहरीला प्रदूसन के संपर्क मं हवंय, जेकर ले वो मन ला सीओपीडी, फेफड़ा के कैंसर, टीबी अऊ साँस के दीगर रोग होय के खतरा जियादा रथे.
मध्य भारत के नागपुर शहर के बहिर चिखली झुग्गी ये सरलग त्रासद के सूक्ष्म रूप आय. इहाँ करीबन हरेक माईलोगन मन ला आँख मं पानी, साँस लेगे मं तकलीफ अऊ खांसी के समस्या होथे.
सीमेंट अऊ टीना-टपरा ले बने झोपड़ी के करीबन हरेक घर के आगू ईंटा ले बने चूल्हा हवय. ये चूल्हा अंग्रेजी आखर उल्टा सी जइसने बने होथे.
चूल्हा बारे ह सबले बड़े मुस्किल बूता आय, माचिस अऊ माटीतेल काम नई करे. आगि ला बरत रखे सेती मिनट भर तक ले सरलग फूंकनी ( बांस धन लोहा के पोंडा नली) मं फूंके लागथे आखिर मं जोर ले फूंके जरूरी रथे. एक बर जरुरी आय फेफड़ा मजबूत रहय.
साल 2004 मं डब्ल्यूएचओ ह चेताय रहिस के साल 2030 तक सीओपीडी दुनिया मं तीसर सबले जानलेवा रोग बन जाही. ये रोग 2019 मं वो जगा मं हबर गे.
लोंधे के बेटा 15 बछर पहिली लंबा बीमार परे के बाद गुजर गे. एक दिन ओकर बेटा बहू घर ले निकरिस त लहूंट के नई आइस.
मदद करेइय्या परोसी मन वो ला अपन तीर-तखार के गाँव ले लाय जलावन लकरी ले कुछु दे देथें, जेन हरेक दिन वो ह घंटा भर ले जियादा मुड़ी मं धर के लाय ला परथे.
अगस्त 2022 मं, वॉरियर मॉम्स अऊ नागपुर नगर निगम मिलके एक ठन सर्वे अऊ स्वास्थ्य शिविर लगाय रहिन. वॉरियर मॉम्स साफ हवा मं साँस लेय के, लइका मन के हक के खातिर लड़ेइय्या माईलोगन मन अखिल भारतीय मंडली आय. ये मंडली नागपुर के सतत विकास केंद्र अऊ गैर लाभकारी संस्था घलो आय. वॉरियर मॉम्स अऊ नागपुर नगर निगम मिलके चिखली झुग्गी के लोगन मन के पीक एक्सिपरेटर फ्लो रेट्स (पीईएफआर) के जाँच करिस जेकर ले फेफड़ा के हालत के पता चलथे.
जाँच मं 350 धन ओकर ले जियादा के आंकड़ा ह फेफड़ा के सेहतमंद होय ला बताथे. चिखली मं करे गे जाँच मं दू कोरी एक (41) माईलोगन मन ले 6 कम दू कोरी (34) के आंकड़ा 350 ले कम रहिस. एगारह के आंकड़ा 200 ले कम रहिस, जेन ह फेफड़ा के दुब्बर होय के आरो रहिस.
अऊ लोंधे के पीईएफआर आंकड़ा आधा ले घलो कम 150 रहिस.
ये सर्वे मं नागपुर शहर के झोपड़ पट्टी के 1,500 घर ले शामिल करे गे रहिस. जेन मं 43 फीसदी ले जियादा घर मं लकरी के चूल्हा जलावत रहिन. कतको परिवार अपन लइका मन ला देखत बहिर मं रांधथें. चूल्हा ले होय वायु प्रदूषन ह, वइसे जम्मो झुग्गी ला असर करिस काबर झोपड़ी मन एक दूसर के तीर मं हवंय.
गरीब मन रांधे सेती साफ इंधन नई बिसो सकें. रांधे बर धुंवा वाले जिनिस जराय ले वो मन के तबियत अऊ पर्यावरन उपर खराब असर परथे. येकरे दिक्कत ले निपटे सेती प्रधान मंत्री नरेंद्र मोदी ह मई 2016 मं प्रधानमंत्री उज्ज्वला योजना (पीएमयूवाई) शुरु करिस. ये मं गरीब परिवार मन ला गैस सिलेंडर दे गीस. ये परियोजना के वेबसाइट के मुताबिक, ये योजना के लक्ष्य सितंबर 2019 तक 8 करोड़ परिवार ला रसोई गैस के सिलेंडर दे ला हवय. जऊन ला हासिल कर ले गे हवय.
वइसे, राष्ट्रीय परिवार स्वास्थ्य सर्वेक्षण-5 (2019-21) के मुताबिक भारत मं आभू घलो 41 फीसदी ले जियादा लोगन करा रांधे बर साफ ईंधन के कमी हवय.
येकरे संगे संग जऊन मन करा रसोई गैस सिलेंडर हवय वो मन पहिली येला नई बऊरेंव. काबर येकर दाम जियादा हवय. महाराष्ट्र मं 14.2 किलो के सिलेंडर भरवाय के दाम 1,100 रूपिया अऊ 1,120 रूपिया के बीच परथे. प्रधानमंत्री उज्ज्वला योजना के लाभ लेवेइय्या 9 करोड़ 34 लाख मन ले कुछेक फीसदी सिलेंडर भरवाय के खरचा उठाय सकत हवंय.
बरसात बखत ओद्दा जलावन लकरी ला सुलगाय सेती जोर लगा के फूंके ला परथे. जइसने बरथे, ओकर पोता आंखी मलत, रोये ला धरथे. काकड़े ह साँस लेय के दिक्कत के खतरा ला जनत हवय फेर वो ह बेबस हवंय.
काकड़े के दमान, 35 बछर के बलिराम, परिवार मं अकेल्ला कमेंइय्या आय. वो ह कचरा बिनके महीना मं 2,500 रूपिया कमा लेथे. अधिकतर घर मं लकरी के चूल्हा ले रांधे जाथे. येकर ले वो मन ऊपर साँस. फेफड़ा के कमजोरी,बीमारी ले लड़े के ताकत अऊ श्वसन तंत्र मं संक्रमन के खतरा बने हवय.
डॉ. अर्बट, जाधव के ये हालत ला फोर के बतावत हवय.
पार्थ एम.एन. ह ठाकुर फैमिली फाउंडेशन ले एक स्वतंत्र पत्रकारिता अनुदान ले के सार्वजनिक स्वास्थ्य अऊ नागरिक स्वतंत्रता के रपट लिखे हवय. ठाकुर फैमिली फाउंडेशन ह ये रिपोर्ताज मं कोनो किसिम के काटछांट नइ करे हे.
